**Χαιρετισμός Υπουργού Δικαιοσύνης και Δημόσιας Τάξης κ. Λουκά Λουκά στην εκδήλωση REACTION SPECIAL AWARDS 2013-01-21**

23 Ιανουαρίου 2013, 6μ.μ. The Classic Hotel, Λευκωσία

Είναι ιδιαίτερη τιμή για μένα να απευθύνω χαιρετισμό στο REACTION SPECIAL AWARDS 2013, την πρώτη τελετή βράβευσης που διοργανώνεται από τον οργανισμό Reaction - Youth for the Prevention.

Μου δίδεται η ευκαιρία να συγχαρώ και να ευχαριστήσω θερμά, για ακόμη μια φορά, τον Πρόεδρο και τα μέλη του μη κερδοσκοπικού οργανισμού Reaction για την ακούραστη εργασία τους για την ευαισθητοποίηση της κοινωνίας σε σοβαρά κοινωνικά φαινόμενα και την ανάπτυξη και ευημερία της κυπριακής νεολαίας.

Σήμερα δεν βραβεύονται μόνο οι φορείς που στέκονται δίπλα στον οργανισμό Reaction. Σήμερα επιβραβεύεται ανάμεσα στα άλλα η καινοτομία, η ευσυνειδησία, η ασφάλεια, η αγάπη για τους νέους, η προστασία του περιβάλλοντος.

Το Υπουργείο Δικαιοσύνης και Δημόσιας Τάξης και η Αστυνομία συνεργάζονται άρτια με τα συναρμόδια Υπουργεία, αλλά και ιδιωτικούς οργανισμούς και κοινωνικούς φορείς, για το σχεδιασμό και προώθηση μέτρων για τη βελτίωση της οδικής συμπεριφοράς και την αντιμετώπιση της νεανικής παραβατικότητας. Τα μέτρα αυτά εντάσσονται σε διάφορους τομείς, οι κυριότεροι από τους οποίους είναι η νομοθεσία, η αστυνόμευση, η εκπαίδευση και η κυκλοφοριακή αγωγή στα σχολεία, καθώς και η ενημέρωση και ευαισθητοποίηση του κοινού με διαφωτιστικές εκστρατείες.

Παρά τις οργανωμένες προσπάθειες που καταβάλλει το κράτος, όμως, το πρόβλημα των οδικών συγκρούσεων και παραβατικότητας παρουσιάζεται ιδιαίτερα σοβαρό στις νεαρές ηλικίες, οι οποίες είναι πιο ευάλωτες στο αλκοόλ, τα ναρκωτικά, την υπερβολική ταχύτητα, την επιδειξιομανία.

Ο διάλογος μεταξύ των νέων ανθρώπων, που προωθεί ο οργανισμός REACTION αποτελεί και το μεγάλο πλεονέκτημα της όλης δράσης του. Σε αντίθεση με το δασκαλίστικο ύφος των μεγάλων, το οποίο οι νέοι δεν μπορούν ή δεν θέλουν να καταλάβουν, η απλή και φιλική προσέγγιση, από τους νέους προς τους νέους, φέρει περισσότερη αξιοπιστία και πειθώ.

Είμαστε υπερήφανοι που συνεργαζόμαστε με ένα τέτοιο οργανισμό όπως ο REACTION. Και σήμερα, που βλέπω πόσοι στηρίζουν το αξιόλογό του έργο, είμαι πιο πεπεισμένος από ποτέ ότι, μαζί, μπορούμε να κάνουμε το άλμα προόδου που έχει ανάγκη αυτός ο τόπος.

Θέλω, λοιπόν, να συγχαρώ θερμά όλους τους βραβευθέντες, αλλά και τους διοργανωτές αυτής της εκδήλωσης. Να τους ευχαριστήσω για το μήνυμα αισιοδοξίας που μας δίνουν με τη δραστηριότητά τους. Να τους ευχηθώ μια ακόμη καλύτερη συνέχεια, προς όφελος των ίδιων και των ανθρώπων τους. Προς όφελος του λαού και της χώρας μας.

Σας ευχαριστώ.